ক্রীড়া প্রতিবেদক : নব্বইয়ের দশকের মাঝামাঝি, ফুটবলের জনপ্রিয়তায় তখনো ভাটা পড়েনি। বরং জনপ্রিয়তায় ফুটবল অন্যান্য খেলার চেয়ে যোজন যোজন এগিয়ে। তাইতো তরতর করে দর চড়ছে ফুটবলারদের। এমন সময়েই শীর্ষ তিন ক্লাব; আবাহনী, মোহামেডান ও ব্রাদার্স ইউনিয়ন মিলে ‘জেন্টলম্যানস অ্যাগ্রিমেন্ট’ করে খেলোয়াড়দের পারিশ্রমিক নামিয়ে আনে মাত্র পাঁচ লাখ টাকায়! ঢাকা প্রিমিয়ার লিগ ক্রিকেটেও প্রথাগত দলবদলের পরিবর্তে প্লেয়ার্স ড্রাফট পদ্ধতি চালু করে ক্রিকেটারদের দর-কষাকষির ক্ষমতা কেড়ে নিয়েছে ক্রিকেট কমিটি অব ঢাকা মেট্রোপলিস (সিসিডিএম)। ফলে সংরক্ষিত হয়েছে ক্লাবগুলোর স্বার্থ আর কম পারিশ্রমিকেই খেলতে বাধ্য হচ্ছেন ক্রিকেটাররা। শুধু তা-ই নয়, ড্রাফট থেকে খেলোয়াড় নিলেও রাখা হয়েছে ক্লাবগুলোর ভেতর খেলোয়াড় অদলবদলের নিয়ম। তাইতো ড্রাফটে প্রথম ডাকেই এবারই প্রথম বিভাগ থেকে প্রিমিয়ারে উন্নীত হওয়া শাইনপুকুর ক্রিকেট ক্লাব মাশরাফি বিন মর্তুজাকে নিলেও এই ক্লাবের জার্সি গায়ে তাঁকে মাঠে দেখার সম্ভাবনা কম। বরং জোর খবর, খেলোয়াড় অদলবদলের জানালা দিয়ে শাইনপুকুর থেকে আবাহনীতে যাচ্ছেন মাশরাফি।